กทม.เตรียมพร้อมเฝ้าระวังรองรับสถานการณ์น้ำทะเลหนุนสูงถึง 26 กันยายนนี้
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวว่า กรมอุทกศาสตร์ กองทัพเรือ ออกประกาศระบุวันที่ 22-26 ก.ย.65 ระหว่างเวลาประมาณ 17.00 น.- 19.00 น. เป็นช่วงที่น้ำทะเลหนุนสูง อาจทำให้ระดับน้ำในแม่น้ำเจ้าพระยาเพิ่มสูงขึ้น กทม. ได้ประสานร่วมกับสำนักงานเขต ตรวจสอบติดตามข้อมูลสถานการณ์น้ำและสำรวจจุดอ่อนของแต่ละพื้นที่เพื่อเฝ้าระวังสถานการณ์ระดับน้ำแม่น้ำเจ้าพระยา โดยเฉพาะตารางน้ำขึ้นน้ำลงจากกองสมุทรศาสตร์ กรมอุทกศาสตร์ และเว็บไซต์สำนักการระบายน้ำ กทม.เป็นประจำ ขณะเดียวกันได้ร่วมกับสำนักการระบายน้ำ เตรียมพร้อมเฝ้าระวังระดับน้ำเจ้าพระยาจากน้ำทะเลหนุนสูง โดยจัดเรียงกระสอบทราย ติดตั้งเครื่องสูบน้ำและเจ้าหน้าที่ประจำจุด เพื่อเฝ้าระวังป้องกันน้ำท่วมริมฝั่งแม่น้ำเจ้าพระยาในพื้นที่ โดยเฉพาะบริเวณที่ไม่มีแนวป้องกันน้ำถาวร (แนวฟันหลอ)นอกจากนั้น สำนักงานเขตฯ จัดทำประกาศสำนักงานเขต เรื่องเฝ้าระวังสถานการณ์น้ำท่วม  เพื่อประชาสัมพันธ์แจ้งเตือนประชาชนในพื้นที่บริเวณริมฝั่งแม่น้ำเจ้าพระยาให้เฝ้าระวังติดตามสถานการณ์น้ำอย่างใกล้ชิดจากน้ำทะเลหนุนสูงในช่วงวันที่ 22 - 26 ก.ย.65 เวลา 17.00 น.- 19.00 น. โดยในท้ายประกาศฯ ได้แจ้งช่องทางการรับแจ้งเหตุเดือดร้อนและการขอรับความช่วยเหลือจากประชาชนถึงหน่วยงานที่ สายด่วน1555 และที่หมายเลขโทรศัพท์ 0 2234 3460 ตลอด 24 ชม. ตลอดจนรายงานสถานการณ์ฝน น้ำท่วมขังถนนสายหลัก สายรองและจุดเฝ้าระวังในพื้นที่ร่วมกับ 50 สำนักงานเขต และสำนักการระบายน้ำ กทม.ในแต่ละช่วงเวลาเป็นประจำทุกวัน